钦定古今图书集成/明伦汇编/人事典/第055卷 > 论衡 > 《明禁忌》唐·苏拯
## 钦定古今图书集成/明伦汇编/人事典/第055卷 > 论衡 > 《明禁忌》唐·苏拯

阴阳家有书，卜筑多禁忌。土中若有神，穴处何无祟。
我识先贤意，本诫骄侈地。恣欲创楼台，率情染朱翠。
四面兴土工，四时妨农事。可以没凶灾，四隅通一二。
一年省修营，万民停困踬。动若契于理，福匪神之遗。
动若越于常，祸乃身之致。神在虚无间，土中非神位

《淮南子人间训》：鲁哀公欲西益宅，史争之，以为西益
宅不祥。哀公作色而怒，左右数谏不听，乃以问其傅
宰折睢曰：“吾欲益宅，而史以为不祥，子以为何如？”宰
折睢曰：“天下有三不祥，西益宅不与焉。”哀公大悦而
喜。顷复问曰：“‘何谓三不祥’？对曰：‘不行礼义，一不祥也；
嗜欲无止，二不祥也。不听强谏，三不祥也’。”哀公默然
深念，愤然自反，遂不西益宅。

《后汉书郭躬传》：“初，肃宗时，司隶校尉下邳赵兴不恤
讳忌，每入官舍，辄更缮修馆宇，移穿改筑，故犯妖禁，
而家人爵禄益用丰炽。官至颍川太守。子峻，太傅，以
才器称。孙安世鲁相。三叶皆为司隶，时称其盛。桓帝
时，汝南有陈伯敬者，行必矩步，坐必端膝，呵叱狗马，
终不言死。目有所见，不食其肉。行路闻凶，便解驾留”
止，还触归忌，则寄宿乡亭。年老寝滞，不过举孝廉。后
坐女婿亡吏，太守邵夔怒而杀之。时人罔忌禁者，多
谈为证焉。

《晋书石勒载记》：勒称赵王法令甚严，讳胡尤峻。有醉
胡乘马突入止车门，勒大怒，谓公门小执法冯翥曰：
“夫人君为令，尚望威行天下，况宫阙之间乎？向驰马
入门，为是何人，而不弹白邪？”翥惶惧忘讳，对曰：“向有
醉胡，乘马驰入，甚呵御之，而不可与语。”勒笑曰：“胡人
正自难与言，恕而不罪。”

《苻生载记》：“生既自有目疾，其所讳不足不具，少无缺
伤残毁偏只之言，皆不得道。”

《宋书明帝本纪》：帝末年好鬼神，多忌讳，言语文书，有
祸败凶丧及疑似之言应回避者数百千品，有犯必
加罪戮。改䯄为“边瓜”，亦以䯄字似“祸”字故也。以南苑
借张永，云“且给二百年，期讫更启。”其事类皆如此。宣
阳门，民间谓之白门，上以白门之名不祥，甚讳之。尚
书右丞江谧尝误犯，上变色曰：“白汝家门。”谧稽颡谢，
久之方释。太后停尸漆床，先出东宫。上尝幸宫见之，
怒甚，免中庶子官，职局以之坐者数十人。内外尝虑
犯触，人不自保，宫内禁忌尤甚。移床治壁，必先祭土
神及文士为文词祝策，如大祭飨。

《吴喜传》：上有疾，为身后之虑，以喜素得人情，疑其将
来不能事幼主，乃赐死。喜将死之日，上召入内殿，与
共言谑，酬接甚欢。既出，赐以名馔，并金银御器，敕将
命者勿使食器宿喜家。上素多忌讳，不欲令食器停
凶祸之室故也。

《辍耕录》：太宗时，诸国来朝者，多以冒禁应死。耶律文
正王楚材进奏曰：“愿无污白道子。”从之。盖国俗尚白，
以白为吉故也。

《老子淳风章》：“天下多忌讳，而民弥贫。”

《续博物志》：俗讳“五月上屋”，言五月人蜕上屋见影，魂
当去。

迃！《书》：人之情，讳有而不讳无。离娄之明，人谓之“瞽”不
愠矣；柳下惠之和，人谓之“污不怍”矣。

《清波杂志》：士大夫欲永保富贵，动有禁忌，尤讳言死，
独溺于声色，一切无所顾避。闻人家姬侍有惠丽者，
伺其主翁属纩之际，已设计贿牙侩，俟其放出以售
之，虽俗有热孝之嫌，不恤也。又佩玉以尸沁为贵，酬
价增数倍，垆墓之物反为生人宝玩，是皆不可以理
诘。

《鸡肋编》：两浙妇人皆事服饰口腹，而耻其营生。故小
民有不能供其费者，皆从其私通，谓之贴夫。公然出
入，不以为怪，如近寺居人，其所贴者，皆僧行也，多至
有四五焉。浙人以鸭为名，大讳。北人但知鸭作羹，虽
甚热，亦无气。后至南方，乃知鸭若只一雄，则虽合而
无卵，须则二三始有子。其以为讳者，盖为是耳，不在
于无气也。

天下方俗，各有所讳，亦有谓而然。渭州潘源，讳赖云。
始太祖微时，往凤翔，谒节度使王彦才，得钱数千，遂
过原州，卧于日间，而树阴覆之不移，至今犹存，谓之
龙泉木。至潘源与市人博，大胜邑人欺其客也，殴而
夺之。及即位亡几，欲迁发此县，故以赖为耻。然未知
以欺为赖，其义何见？常州讳打爷，贼云有子为五伯，
而父犯刑，恐他人挞之楚而自施杖焉，虽有爱心，于
礼教则疏矣。楚州人讳乌龟头，云郡城象龟形，尝被
攻，而术者教以击其首而破也。泗州多水患，故讳。〈阙〉
山子。真州多回禄，故讳火柴头。涟水地褊多荒，人以
食芦为讳。苏州人喜盗，讳言贼。世云：范文正知杭州，
乃平江人，警夜者避不敢言贼，乃曰：“看参政乡人。”是
可笑也。而京师僧讳和尚，称曰大师，尼讳师姑，呼女
和尚。南方举子至者，讳蹄者，谓蹄为爪，与獠同音也。
而秀州之讳佛种，以昔有回头和尚，以奸败良家，多
为所染故尔。卫率讳“干”，医家以颠狂为阳盛而然，宜
干者谓是也。俗谓神气不足为九百，或以干为九数又以盛呼之，亦重阳之义耳。蜀人讳云，以其近风也。
刘宽以客骂奴为畜产，恐其被辱而自杀。浙人虽父
子友，以畜生为戏语，而对子孙呼父祖名，为伤毁之
极。在龙泉，见村人有刻石而名蛮名娇之类可耻。贱
者问之，云“欲难犯”，又可怪也。

《容斋随笔》：古人无忌讳，如季武子成寝，杜氏之葬在
西阶之下，请合葬焉，许之。入宫而不敢哭，武子命之
哭，曾子与客立于门侧，其徒有父死将出哭于巷者，
曾子曰：“反哭于尔次，北面而吊焉。伯高死于卫，赴于
孔子。孔子曰：‘夫由赐也见我，吾哭诸赐氏’。遂哭于子
贡寝门之外，命子贡为之主，曰：‘为尔哭也，来者拜之’。”
夫以国卿之寝阶，许外人入哭而葬己所居室，而令
门弟子哭其亲朋友之丧，而受哭于寝门之外，今人
必不然者也。圣贤所行，固无尽礼，季孙宿亦能如是，
以古方今，相去何直千万也！

《闻见后录》贾谊疏云：“生为明帝，没为明神，使顾成之
庙，称为太宗。”又云：“万年之后，传之老母弱子，将使不
宁。”是时文帝尚无恙，非不忌也，更为之前席。如武以
道恶，曰：“以我不行此道邪！”以马瘦，曰：“以我不乘此马
邪！”皆杀主者，其有间矣。今章奏不当名赵广汉，按《国
史会要》，本朝广汉之后也。

《群碎录》：“五月忌翻盖屋瓦，令人发秃。”见《风俗通》，
男子入学，多用七岁五岁。盖俗有男忌双，女忌只之
说，至冠笄亦然。按北齐李浑弟绘，六岁愿入学，家人
以偶年俗忌，约弗许。伺其伯姊笔牍之便，辄窃用。未
几通急就章，则其来久矣。

《菽园杂记》：民间俗讳，各处有之，而吴中为甚。如舟行
讳“住”讳“翻”，以“箸”为“快儿”；“幡布为抹布，讳离散；以梨为
圆果，伞为竖笠，讳狼籍”；以“榔槌为兴哥，讳恼躁”；以“谢
灶”为“谢欢喜。”此皆俚俗可笑处。今士大夫亦有犯俗
称“快儿”者。

《列子周穆王篇》：宋阳里华子中年病忘，朝取而夕忘，
夕与而朝忘，在涂则忘行，在室则忘坐。今不识先后
不识，今阖室毒之，谒史而卜之，弗占；谒巫而祷之，弗
禁；谒医而攻之，弗已。鲁有儒生，自媒能治之，华子之
妻子以居产之半请其方，儒生曰：“此固非卦兆之所
占，非祈请之所祷，非药石之所攻。吾试化其心，变其
虑，庶几其瘳乎。”于是试露之而求衣，饥之而求食，幽
之而求明。儒生欣然告其子曰：“疾可已也。然吾之《方
密》，传世不以告人，试屏左右，独与居室七日从之，莫
知其所施为也。而积年之疾，一朝都除。”华子既悟，迺
大怒，黜妻罚子，操戈逐儒生。宋人执而问其以，华子
曰：“曩！吾忘也，荡荡然不知天地之有无，今顿识既往，
数十年来存亡得失、哀乐好恶，扰扰万绪起矣。吾恐
将来之存亡得失、哀乐好恶之乱吾心如此也，须臾
之忘，可复得乎？”子贡闻而怪之，以告孔子。孔子曰：“‘此
非汝所及乎’？顾谓《颜回记之》：秦人逄氏有子，少而惠
及，壮而有迷罔之疾，闻歌以为哭，视白以为黑，飨香
以为朽，尝甘以为苦，行非以为是，意之所之，天地四
方，水火寒暑，无不倒错者焉。”杨氏告其父曰：“鲁之君
子多术艺，将能已乎？汝奚不访焉？”其父之鲁，过陈，遇
老聃，因告其子之证。老聃曰：“汝庸知汝子之迷乎？今
天下之人皆惑于是非，昏于利害，同疾者多，固莫有
觉者。且一身之迷，不足倾一家；一家之迷，不足倾一
乡；一”乡之迷，不足倾一国；一国之迷，不足倾天下。天
下尽迷，孰倾之哉？向使天下之人其心尽如汝子，汝
则反迷矣。哀乐、声色、臭味、是非，孰能正之？且吾之言
未必非迷，况鲁之君子，迷之邮者，焉能解人之迷哉？
糜汝之粮，不若遄归也。

《说符》篇：白公胜虑乱，罢朝而立，倒杖策錣上贯颐，血
流至地而弗知也。郑人闻之曰：“颐之忘，将何不忘哉？
意之所属，著其行，足踬株埳，头抵植木，而不自知也。”
《说苑敬慎》篇鲁哀公问孔子曰：“予闻忘之甚者，徙宅
而忘其妻，有诸乎？”孔子对曰：“此非忘之甚者也，忘之
甚者，忘其身。”哀公曰：“可得闻与？”对曰：“昔夏桀贵为天
子，富有天下，不修禹之道，毁坏辟法，裂绝世祀，荒淫
于乐，沈酗于酒。其臣有左师触龙者，谄谀不正。汤诛
桀，左师触龙者身死，四支不同坛而居，此忘其身者
也。”哀公愀然变色曰：“善。”

《后汉书朱穆传》：“穆耽学，锐意讲诵，或时思至，不自知
亡失衣冠，颠队坑岸。其父常以为专愚，几不知数马
足。”

《晋书孙盛传》：“时殷浩擅名一时，与抗论者惟盛而已。
盛尝诣浩，谈论对食，奋掷麈尾，食冷而复煖者数四，
至暮忘餐，理竟不定《王育传》：“育少孤贫，为人佣牧羊时有暇，即折蒲学书，
忘而失羊，为羊主所责，育将鬻己以偿之，同郡许子
章闻而嘉之，代育偿羊。”

《梁书曹景宗传》，高祖数䜩见功臣，共道故旧，景宗醉
后谬忘，或误称下官，高祖故纵之，以为笑乐。

《隋书刘臻传》：“臻为学士，无吏干，又性恍惚，耽悦经史，
终日覃思，至于世事，多所遗忘。有刘讷者，亦任仪同，
俱为太子学士，情好甚密。臻住城南，讷住城东，臻尝
欲寻讷，谓从者曰：‘汝知刘仪同家乎？从者不知，寻讷
谓臻还家，答曰：‘知’。于是引之而去。既扣门，臻尚未悟，
谓至讷家，乃据鞍大呼曰：‘刘仪同可出矣’。其子迎门’”，
臻惊曰：“‘此汝亦来耶’？其子答曰：‘此是大人家’。于是顾
盼久之，乃悟，叱从者曰：‘汝大无意，吾欲造刘讷耳’。”
《王劭传》：“劭笃好经史，遗落世事，用思既专，性颇恍惚，
每至对食，闭目凝思，盘中之肉，辄为仆从所啖。劭弗
之觉，唯责肉少，数罚厨人。厨人以情白劭，劭依前闭
目，伺而获之，厨人方免笞辱。其专固如”此。

《嘉话录》：许敬宗性轻傲，见人多忘，或谓之不聪，敬宗
曰：“卿自难记，若遇何刘沈谢，暗中摸索著，亦可识之。”
《朝野佥载》：唐张利涉性多忘，解褐怀州参军，每聚会
被召，必于笏上记之。时河内令耿仁惠邀之，怪其不
至，亲就门致请。涉看笏曰：“公何见？”顾笏上无名。又一
时昼寝，惊，索马入州，扣刺史邓恽门拜谢曰：“闻公欲
赐责死罪。”邓恽曰：“无此事。”涉曰：“司功某甲言之。”恽大
怒，乃呼州官，以甲间构，将杖之。甲苦诉初无此语。涉
前请曰：“望公舍之，涉恐是梦中见说耳。”时人由是咸
知其性理惛惑矣。

唐三原县令阎元一，为人多忘，曾至州，于主人舍坐
州佐史前过，以为县典也，呼欲杖之。典曰：“某是州佐
也。”一惭谢而止。须臾县典至，一疑其州佐也，执手引
坐。典曰：“某是县佐也。”又愧而止。曾有人传其兄书者，
止于阶下。俄而里胥白录人到，一索杖，遂鞭送书人
数下。其人不知所以，讯之，一曰：“吾大错。”顾直典向宅
取杯酒暖疮，良久，典持酒至，一既忘其取酒，复忘其
被杖者，因便赐直，典饮之。

沧州南皮县丞郭务静，初上，典王庆通判禀，静曰：“尔
何姓？”庆曰“姓王。”须臾庆又来，又问何姓，庆又曰“姓王。”
静怪愕良久，仰看庆曰：“南皮佐史总姓王。”

《纪闻》：唐青州临朐丞张藏用，性既鲁钝，又弱于神。尝
召一木匠，十召不至，藏用大怒，使擒之。匠既到，适会
邻县令，使人送书遗藏用，藏用方怒解，木匠又走。读
书毕，便令剥送书者，笞之至十。送书人谢杖请曰：“某
为明府送书，纵书中之意忤明府，使者何罪？”藏用乃
知其误，谢曰：“适怒匠人，不意误笞君耳。”命里正取饮
一器，以饮送书人而别更视事。忽见里正指酒问曰：
“此中何物？”里正曰：“酒。”藏用曰：“何妨饮之。”里正拜而饮
之，藏用遂入户，送书者竟不得酒，扶杖而归。

《艾子后语齐》，有病忘者，行则忘止，卧则忘起。其妻患
之，谓曰：“闻艾子滑稽多知，能愈膏肓之疾，盍往师之？”
其人曰：“善。”于是乘马挟弓矢而行，未一舍内，逼下马
而便焉，矢植于土，马系于树。便讫，左顾而睹其矢，曰：
“危乎流矢，奚自几乎中予”右顾而睹其马，喜曰：“虽受
虚惊。”乃得一马。引辔将旋，忽自践其所遗粪，顿足曰：
“踏却犬粪，污吾履矣，惜哉！”鞭马反向，归路而行。须臾
抵家，徘徊门外曰：“此何人居？岂艾夫子所寓邪？”其妻
适见之，知其又忘也，骂之。其人怅然曰：“娘子素非相
识，何故出语伤人。